ঢাকার আগারগাঁও ও মানিকনগরে দুটি স্থায়ী ‘মজার ইশকুল’ আছে। সেগুলোর মাধ্যমে ৬০ জন করে মোট ১২০ জন সুবিধাবঞ্চিত পথশিশু নিয়মিত ইশকুলমুখী হয়েছে। স্থায়ী মজার ইশকুলের সব শিক্ষার্থীর ইউনিফর্ম আছে। ছাত্ররা লাল টি-শার্ট, সবুজ প্যান্ট, ছাত্রীরা লাল ফ্রক ও সবুজ স্কার্ট পরে। তারা অন্য সাধারণ স্কুলের মতো লেখাপড়া করে। স্কুলে এসে প্রথমেই জাতীয় সংগীত গায়। এরপর ক্লাসে গিয়ে বর্ণপরিচয় শেখে, ছবি আঁকে। তাদের বিনা মূল্যে টিফিন দেওয়া হয়। আগারগাঁওয়ের ইশকুলে ‘বাটা চিল্ড্রেন প্রগ্রাম’ সাহায্য করে। অদম্য বাংলাদেশের ‘স্পন্সর অ্যা চাইল্ড’ কার্যক্রমে অংশ নিয়েও অনেকে শিশুদের পড়ালেখার ব্যবস্থা করে দেন। তবে এখনো তাঁরা ইশকুলগুলোতে ভাড়া দিয়ে পাঠদান কার্যক্রম চালান। ঢাকার সদরঘাট, কমলাপুর ও শাহবাগের অস্থায়ী স্কুলে সপ্তাহে একদিন বিকেলে ক্লাস হয়। সেগুলো স্বেচ্ছাসেবকদের চাঁদায় চলে। নিয়মিত স্বেচ্ছাসেবক মাসে ২৫০ টাকা করে চাঁদা দেন। সব স্কুলেই জাতীয় শিক্ষাক্রম অনুসারে প্রাথমিক জ্ঞান দেওয়া থেকে শুরু করে দ্বিতীয় শ্রেণি পর্যন্ত পড়ানো হয়। পর্যায়ক্রমে এটি এসএসসি পর্যন্ত উন্নয়নের পরিকল্পনা রয়েছে তাঁদের। এখন তাঁদের শ পাঁচেক নিয়মিত ছাত্র-ছাত্রী ও ৫০ জন নিয়মিত স্বেচ্ছাসেবক শিক্ষক আছেন। তবে আরিয়ান বললেন, “আমাদের তালিকাভুক্ত স্বেচ্ছাসেবক ১ হাজার ৫৭ জন। তাঁরা সবাই বিশ্ববিদ্যালয় ও কলেজের ছাত্র-ছাত্রী। তাঁরাও পড়াতে আসেন। আর ২৯ জন কর্মকর্তা আছেন। এই সংখ্যা বেড়ে চলেছে। তিনি বললেন, ‘আমরা বছর বছর ছয়টি মজার উৎসব করি। জানুয়ারিতে ‘পিঠা’, ফেব্রুয়ারিতে ‘ক্রীড়া’, মে মাসে ‘ফল’, রোজার ঈদে ‘ঈদ’, অক্টোবরে ‘আনন্দ (পিকনিক)’ ও ডিসেম্বরে ‘শীত’ উৎসব করি।” তিনি খুশির খবর দিলেন, “মানিকগঞ্জের সিংগাইর উপজেলায় ‘অদম্য বাংলাদেশ চিল্ড্রেন ভিলেজ’ নামে পথশিশুদের জন্য ৩৭ শতাংশ জমির ওপর স্থায়ী শেল্টার হোম তৈরির প্রাথমিক প্রস্তুতি শেষ করেছি। পাঁচ একর জমিতে এই হোম প্রতিষ্ঠার পরিকল্পনা আছে। তাতে অন্তত এক হাজার সুবিধাবঞ্চিত পথশিশু থাকতে পারবে।” কেন পথশিশুদের জন্য এত কাজ করছেন—পথশিশুদের বন্ধু আরিয়ান আরিফ বললেন, “আমরা স্বেচ্ছাসেবীরা পথশিশুদের পাশে দাঁড়ানোর সময় একটিই শপথ নিই—‘জন্মের পর আমি যে বাংলাদেশ দেখিয়াছি, মৃত্যুর সময় তাহার চাইতে উন্নত দেশ রাখিয়া মরিতে চাই’।”